Li l-interconnector ma kienx garanzija ta' prezzijiet irħas jikkonfermah rapport ikkummissjonat mill-Enemalta fi żmien Gvern Nazzjonalista. Il-gazzetta KullĦadd għandha kopja ta' dan ir-rapport li jikkonferma li r-roħs ta' 25%, li dan il-Gvern implimenta fl-ewwel sena tiegħu, lanqas f'25 sena ma kien ikun possibbli bl-interconnector biss. Ir-rapport – "Enemalta Corporation. Malta-Italy Electricity Interconnector Cable Project. Cost Benefit- Anaylsis" – iġib fix-xejn l-argumenti li qed jagħmel il-Kap tal-Oppożizzjoni dwar għaliex il-prezz tal-enerġija f'pajjiżna kellu jorħos iktar. Skont hu jekk jixtri kollox mill-interconnector il-prezz ikun irħas minn dak li qiegħed u se jitħallas minn sorsi tal-enerġija. Għalhekk jargumenta li jista' jraħħas iktar. Iżda, il-verità hi differenti. Mal-prezz li wieħed jixtri l-elettriku bih hemm diversi fatturi xi jkunu kkunsidrati u d-dokument studjat li għandna f'idejna juri li lanqas 25 sena oħra l-prezz ma kien ikun irħas minn dak li l-Gvern se jkun qed jixtri bih mingħand l-Electrogas. Fir-rapport jgħid li t-tnaqqis fil-prezz b'mod immedjat meta jitlesta l-interconnector kien se jkun ta' 0.7% biss, b'tabella f'paġna 41 turi li fuq medda ta' 25 sena t-tariffi kienu jinżlu għal ftit inqas minn €0.14 għal kull kWh. Dan meta llum għandna tariffa ta' €0.1047. Mhux rapport iżolat Dan mhux l-uniku rapport li kkonferma li l-interconnector mhuwiex garanzija ta' prezzijiet irħas. Hemm rapporti riċenti iktar minn dan. Studju mil-London School of Economics u l-Università ta' Ġinevra wkoll jgħid li l-interconnector ma jfissirx prezzijiet orħos. Kelma b'kelma jgħid: "The main finding is that the Malta-Sicily interconnector does not necessarily lower electricity prices for Malta's consumers." Jitkellem ukoll dwar il-ħtieġa li Malta ma tkunx dipendenti fuq sors wieħed ta' enerġija u jgħid: "Maltese policy makers must ensure availability of standby electricity generation capacity so that Malta's insular power can operate autonomously under emergency conditions." Dwar dan tkellem il-Prim Ministru Joseph Muscat fid-diskors tiegħu dwar il-baġit nhar it-Tlieta li għadda fejn qal: "Imbagħad jiġi Simon Busuttil jgħid li l-power station m'hemmx bżonnha." Busuttil x'kien qal ? Kulħadd jaf li qabel l-elezzjoni Simon Busuttil kien qal li t-tariffi ma jistgħux jorħsu. Forsi d-dikjarazzjoni tal-gimmick tal-millenju hija l-iktar waħda li tibqa' f'moħħ kulħadd. Iżda, Simon Busuttil qal iktar minn hekk. Fil-manifest elettorali, f'punt 58 qal biss li l-interconnector ma' Sqallija se jiftaħ it-triq biex matul il-lejl tiġi introdotta Night Tariff. Dan għax se nkunu nistgħu nixtru elettriku bi prezz orħos matul il-lejl direttament minn Sqallija. Dan jinkoraġġixxi l-konsum tal-elettriku mid-djar, min-negozji u mill-industrija f'ħinijiet meta tista' tinxtara enerġija orħos mill-Ewropa." Biex il-proposta ta' Simon Busuttil kienet marbuta biss ma' roħs billejl. U hawn ukoll imkien ma jissemma r-roħs li għamel il-gvern preżenti. X'se jgħid Simon Busuttil fuq il-PBS? F'għaxar minuti reklami li ngħata dritt jagħmel mill-Awtorità tax-Xandir, il-Kap tal-Oppożizzjoni se jkun qed jgħid affarijiet li jmeruhom dawn ir-rapporti, li wieħed minnhom qed niżvelawh illum. Ikkonfermaw dan imkejjen fil-Partit Nazzjonalista fejn qalu li bażikament se jerġa' jintuża l-argument li Busuttil għamel fil-Parlament. Fejn jagħmel kalkolu ta' kemm jiswa d-dawl mill-interconnector mingħajr ma' jdaħħal l-ispejjeż operazzjonali, ta' manutezjoni, it-telf biex jasal id-dawl, id-deprezzament, is-sisa u fatturi oħra. Imbagħad se jgħid kemm qed inħallsu iktar tal-elettriku. Fir-reklam se juża l-kliem "ftit matematika sempliċi". Kliem li meta wrejnieh l-esperti, li nikkonsultaw magħhom dwar materji li għandhom x'jaqsmu mal-enerġija, fissrulna li l-iktar ħaġa "sempliċi" hija l-argument tal-Kap tal-Oppożizzjoni.